stanford-oval/wikipedia huggingface dataset:
Albert Apponyi

Albert Apponyi.
Albert Apponyi (29. toukokuuta 1846 Wien, Itävalta – 7. helmikuuta 1933 Geneve, Sveitsi) oli unkarilainen kreivi ja kansallismielinen poliitikko.
Albert Apponyi kuului vanhaan, jo 1300-luvulta tunnettuun unkarilaiseen Apponyin sukuun, joka oli vuonna 1739 saanut kreivin arvon. Hänen isänsä oli mainittava konservatiivipoliitikko György Apponyi. Albert Apponyi valittiin 1872 Unkarin parlamenttiin, jonka jäsenenä hän oli lähes katkeamatta vuoteen 1918. Viimeistään 1880-luvulta alkaen hän oli johtava henkilö Unkarin kansallismielisessä oppositiossa, joka ei hyväksynyt Itävallan kanssa tehtyä vuoden 1867 kompromissia. Vuonna 1899 Apponyin johtama oppositio liittoutui Kálmán Széllin hallituksen kanssa, ja 1901 Apponyi valittiin parlamentin alahuoneen puhemieheksi. Hän jätti paikkansa marraskuussa 1903, koska ei hyväksynyt pääministeriksi tulleen István Tiszan ajamaa Unkarin asevoimien uudistusta. Huhtikuusta 1906 tammikuuhun 1910 Apponyi toimi opetusministerinä Sándor Wekerlen koalitiohallituksessa. Hän toteutti unkarilaistamispolitiikkaa vahvistamalla unkarin kielen asemaa kouluopetuksessa myös niillä alueilla, joiden väestö kuului muihin kansallisuuksiin. Tämän hallituksen kaaduttua hän palasi oppositioon ja kohosi Ferenc Kossuthin kuoltua vuonna 1914 niin sanotun itsenäisyyspuolueen johtajaksi.
Ensimmäisen maailmansodan aikana Apponyi tuki pääministeriksi palanneen Tiszan sotapolitiikkaa, mutta suhtautui tätä myönteisemmin poliittisiin reformeihin. Toukokuusta 1917 lokakuuhun 1918 hän toimi opetusministerinä Móric Esterházyn ja Wekerlen hallituksissa. Sodan jälkeen Apponyi valittiin vuonna 1919 uudelleen parlamenttiin sitoutumattomana edustajana ja 1920 Unkarin hallitus nimitti hänet johtamaan Unkarin valtuuskuntaa Trianonin rauhanneuvotteluissa Pariisissa. Hän yritti turhaan saada sodan voittajavaltioita suostumaan ankarien rauhanehtojen lieventämiseen ja jätti neuvottelijan tehtävänsä ennen sopimuksen allekirjoittamista. Myöhemmin Apponyi toimi vielä useasti Unkarin edustajana Kansainliitossa. Kuollessaan vuonna 1933 hän oli Unkarin edustajana kansainvälisessä aseidenriisuntakonferenssissa Genevessä.
Aiheesta muualla

Kuvia tai muita tiedostoja aiheesta Albert Apponyi Wikimedia Commonsissa
Adamo da Brescia

Adamo da Brescia tai "Mestari Adam" (k. 1281) oli italialainen pahamaineinen rahanväärentäjä. Hän oli kotoisin Brescian kaupungista. Hän väärensi Johannes Kastajan kuvilla varustettuja rahoja useita vuosikymmeniä, kunnes jäi kiinni ja poltettiin roviolla vuonna 1281. Hän esiintyy Danten helvetissä kahdeksannen piirin alimmassa osastossa väärentäjien joukossa vesipöhön vaivaamana.
Albert Atterberg

Albert Atterberg
Albert Mauritz Atterberg (19. maaliskuuta 1846 Härnösand – 4. huhtikuuta 1916 Kalmar) oli ruotsalainen geologi. Hänen maalajien ominaisuuksia, luokittelua ja ammattisanastoa käsittelevät työnsä saavuttivat kansainvälistä mainetta ja ovat Suomessakin käytetyn maalajiluokituksen esikuvana.
Atterberg väitteli filosofian tohtoriksi Uppsalassa vuonna 1872 ja oli analyyttisen kemian dosentti Uppsalan yliopistossa vuodesta 1874. Vuosina 1875–1876 hän työskenteli A.W. Hofmannin laboratoriossa Berliinissä. Kalmarin kemiallisen tarkastuslaitoksen (Kemiska stationen i Kalmar) johtajana hän toimi vuosina 1877–1916.
Hän tutki maanviljelyskemiaa sekä viljakasvien fysiologiaa ja niiden siemeniä. Maalajitutkimukset Atterberg aloitti vuonna 1901 ja julkaisi niistä artikkeleita vuodesta 1902 lähtien.
Säveltäjä Kurt Atterberg oli Albert Atterbergin veljenpoika.
Kirjoituksia maalajeista

1902: Sandslagens egenskaper och terminologi. Tidskrift för landtmän vol. 23 s. 525–528, 543–547; vol. 24 (1903) s. 555–562.
1903: Sandslagens klassifikation och terminologi. Geologiska Föreningens i Stockholm Förhandlingar vol. 25 (7) s. 397–412.
1905: De klastiska jordbeståndsdelarnas terminologi: Geologiska Föreningens i Stockholm Förhandlingar vol. 27 (4) s. 225–232.
1905: Die rationelle Klassifikation der Sande und Kiese. Chemiker-Zeitung vol. 29 s. 195–198, 1074.
1912: Mekaniska jordanalysen och klassifikationen af de svenska mineralordslagen. Kungliga Lantbruks-Akademiens Handlingar och Tidskrift vol. 51 (6) s. 438–463.
1914: Die Konsistenzkurven der Mineralböden. Internationale Mitteilungen für Bodenkunde vol. 4 s. 418–432.
1915: Mineraljordarnas klassifikation efter deras konsistensformer och konsistensgrader. Kungliga Lantbruks-Akademiens Handlingar vol. 54 s. 497–532.
Juho Laakso

| Juho Laakso |
| --- | --- |

Kansanedustaja
 22.5.1907–31.7.1908  
Ryhmä/puolue:  SDP
Vaalipiiri:  Uusimaa
Henkilötiedot
Syntynyt: 4. lokakuuta 1854 Askola
Kuollut: 23. syyskuuta 1915 (60 vuotta) Loviisa
Ammatti:  torppari
Johan (Juho) Erik Laakso (ent. Forsell, 4. lokakuuta 1854 Askola – 23. syyskuuta 1915 Loviisa) oli suomalainen torppari ja poliitikko, joka toimi SDP:n kansanedustajana vuosina 1907–1908.
Elämä

Askolan Tiilään Koskelan torpassa syntyneen Laakson vanhemmat olivat torppari Erik Johaninpoika ja Elisabet (Lisa) Gillberg. Hän elätti itsensä sekalaisilla töillä ja viljeli 1880-luvun alusta lähtien Tiiläässä sijainnutta Ängsbackan torppaa. Kouluja käymätön Laakso lähti työväenliikkeeseen vasta viisikymppisenä 1900-luvun alkuvuosina. Askolan työväenyhdistyksen puheenjohtajana hän keskittyi vuokraviljelijöiden asioihin ja toimi myös kunnallislautakunnan puheenjohtajana. Lisäksi Laakso osallistui muun muassa vuonna 1906 Tampereella pidettyyn ensimmäiseen yleiseen torpparikokoukseen.
Laakso tunnettiin torpparien puolestapuhujana myös kotipitäjänsä ulkopuolella ja vuonna 1907 hänet valittiin kansanedustajaksi Suomen ensimmäisissä yksikamarisen eduskunnan vaaleissa. Laakson ainoaksi jäänyt kansanedustajakausi päättyi jo heinäkuussa 1908 eduskunnan hajottamiseen. Myöhemmin hän toimi muun muassa SDP:n Uudenmaan piirin sekä Suomen Maanvuokraajain Liiton luennoitsijana. Laakso oli myös Porvoossa ilmestyneen Työläinen-lehden pitkäaikainen avustaja.
Laakso ehti viljelemään torppaansa 34 vuoden ajan, kunnes Tiilään maita hallinnut metsäyhtiö Aug. Eklöf Ab hääti hänet usean muun torpparin tavoin talvella 1915. Häädön jälkeen Laakso työskenteli ajomiehenä Helsingin ympäristön linnoitustöissä. Hän kuoli vatsasyöpään Loviisan yleisessä sairaalassa ylilääkäri Léon Biaudetin toimittamasta leikkauksesta huolimatta syyskuussa 1915. Laakso on haudattu Askolan hautausmaalle.
Perhe

Laakso puoliso oli Askolan Monninkylässä syntynyt Anna Serafia Johanintytär (1856−1919), jonka kanssa hän avioitui vuonna 1878. Pariskunnalla oli kuusi lasta.
Ji Chang-wook

| Ji Chang-wook |
| --- | --- |

Henkilötiedot
Koko nimi:  Ji Chang-wook
Syntynyt: 5. heinäkuuta 1987 (ikä 37) Anyang, Gyeonggi, Etelä-Korea
Ammatti:  Näyttelijä
Näyttelijä
Aktiivisena:  2006–
 Nimikirjoitus
Aiheesta muualla
Viralliset kotisivut
IMDb 
Ji Chang-wook (hangul: 지창욱, s. 5. heinäkuuta 1987 Soul) on eteläkorealainen näyttelijä, joka nousi julkisuuteen roolillaan tv-sarjassa Smile Again (2010–2011), ja on sittemmin näytellyt muun muassa tv-sarjoissa  Warrior Baek Dong-soon (2011), Empress Ki (2013–2014), Healer (2014–2015), The K2 (2016) ja Suspicious Partner (2017)
Filmografia > Televisiosarjat

| Vuosi | Otsikko | Rooli | Verkko |
| --- | --- | --- | --- |
| 2008 | You Stole My Heart | Lee Phillip | KBS2 |
| 2009 | My Too Perfect Sons | Song Mi-poong | KBS2 |
| 2009-2010 | Hero | Park Jun-hyeong | MBC |
| 2010-2011 | Smile Again | Carl Laker / Dong-hae | KBS1 |
| 2011 | Warrior Baek Dong-soo | Baek Dong-soo | SBS |
| 2011-2012 | Bachelor's Vegetable Store | Han Tae-yang | Channel A |
| 2012 | Five Fingers | Yoo In-ha | SBS |
| 2013-2014 | Empress Ki | Toghon Temür / Ta Hwan | MBC |
| 2014-2015 | Healer | Seo Jung-hoo / Park Bong-soo / Healer | KBS2 |
| 2016 | The Whirlwind Girl 2 | Chang An | Hunan TV |
| 2016 | The K2 | Kim Je-ha | tvN |
| 2017 | Suspicious Partner | No Ji-wook | SBS |
| 2020 | Backstreet Rookie | Choi Dae-hyun | SBS |
| TBA | Mr Right | Wang Weian | HBS |
Filmografia > Elokuvat

| Vuosi | Otsikko | Rooli | Huomautus |
| --- | --- | --- | --- |
| 2006 | Days... |  |  |
| 2008 | Sleeping Beauty | Jin-seo |  |
| 2010 | Death Bell 2: Bloody Camp | Soo-il |  |
| 2013 | How to Use Guys with Secret Tips | Hong-jun veli | Vieras rooli |
| 2015 | The Long Way Home | Kansallisen asevoimien sotilas | Vieras rooli |
| 2017 | Fabricated City | Kwon Yoo |  |
| 2017 | Two Constables |  |  |
Filmografia > Web-sarjat

| Vuosi | Otsikko | Rooli | Huomautuksia |
| --- | --- | --- | --- |
| 2014 | KARA:  Secret Love | Angel No. 2013 (Jaksot 9 ja 10) |  |
| 2016 | First Seven Kisses | Ji Chang-wook (Jaksot 3-4) | Naver TV Cast |
Filmografia > TV

| Vuosi | Otsikko | Verkko | Huomautuksia |
| --- | --- | --- | --- |
| 2013 | Radio Star | MBC | Vieras, jakso 322 |
| 2014 | Running Man | SBS | Vieras, jaksot 211-212 |
| 2015 | Happy Camp | HBS | Vieras |
| 2016 | Taxi | tvN | Vieras, jakso 445 |
| 2016 | We Got Married | MBC | Vieras, jakso 347 |
Filmografia > Musiikkivideo esiintymisiä

| Vuosi | Laulun nimi | Artisti |
| --- | --- | --- |
| 2007 | "Are You Ready" | Lena Park feat. Dynamic Duo |
| 2009 | "We Broke Up Today" | Younha |
| 2009 | "Falling You" | T-ara |
| 2010 | "I Have to Let You Go" | Young Gun |
| 2011 | "Cry Cry" | T-ara |
| 2012 | "Lovey-Dovey" | T-ara |
| 2012 | "I Need You" | K.Will |
| 2013 | "That's My Fault" | Speed |
| 2013 | "It's Over" | Speed |
| 2013 | "Runaway" | Kara |
Musikaalinen teatteri

| Vuosi   | Nimi | Rooli | Huomautuksia |
| --- | --- | --- | --- |
| 2007 | Fire and Ice |  |  Esitettiin 3 lyhyenä versiona: Moon Story, Sandglass, That's Right! |
| 2011 | Thrill Me | Richard Loeb |  |
| 2013 | The Days | Mu-young |  Jukeboxi musikaali jossa esiintyy lauluja  folk-rock laulajalta Kim Kwang-seok.  Esiintyi musikaalissa huhtikuusta syyskuuhun vuonna 2013. |
| 2013 | Jack the Ripper | Daniel |  |
| 2013 | Brothers Were Brave | Lee Joo-bong |  |
| 2014 | The Days | Mu-young |   |
Diskografia > Albumit

2016: Be With You (Japanese)
Diskografia > Laulut

| Vuosi | Nimi | Huomautuksia |
| --- | --- | --- |
| 2011 | "Meet Again" | Warrior Baek Dong-soon:sta OST |
| 2011 | "Oh Sing Sing Men"   ( Lee Kwang-soo, Kim Young-kwang, Shin Won-ho, Sung-je, and Ji-hyuk kanssa) | Bachelor's Vegetable Store OST   Japanilainen julkaisu |
| 2011 | "Your Warmth" | Bachelor's Vegetable Store OST   Japanilainen julkaisu |
| 2012 | "Fill Up" | Five Fingers OST |
| 2014 | "To the Butterfly" | Empress Ki OST |
| 2015 | "I Will Protect You" | Healer OST |
| 2016 | "Kissing You" | First Seven Kisses OST |
Adamou Ndam Njoya

Adamou Ndam Njoya (8. toukokuuta 1942 – 7. maaliskuuta 2020 Yaoundé) oli kamerunilainen poliitikko, juristi, kirjailija ja professori.
Ndam Njoya toimi Kamerunin opetusministerinä vuosina 1977–1980. Hän johti oppositioliike Kamerunin demokraattista liittoa vuodesta 1991 ja toimi Foumbanin pormestarina vuodesta 1996. Hän istui Kamerunin parlamentin alahuoneessa vuosina 1997–2007. Hän oli myös presidenttiehdokkaana vuosina 1992 ja 2004.
Vuonna 2018 Ndam Njoya näyttäytyi kannattajilleen vain kerran kotikylässään Foumbanissa. Syynä vähäiseen näkyvyyteen oli huono terveydentila. Ndam Njoya vietti kuukausia hoidettavana eteläafrikkalaisessa sairaalassa. 9. helmikuuta 2020 Foumbanin uudeksi pormestariksi valittiin Ndam Njoyan vaimo Patricia Ndam Njoya, joka jäi leskeksi maaliskuussa.
Alabasteri

Alabasterista tehty valaisin.
Alabasteri on kiveä ja myös hienorakeista kipsiä, lasimaisen kiven tapaista ainetta. Muinaisaikana alabasteriksi sanottiin samannäköistä kalsiittia, jota saadaan muun muassa Egyptistä, Kuninkaiden laakson takaa. Alabasterista tehdään erilaisia kulhoja, koriste-esineitä ja pieniä veistoksia. Alabasteria on kolmea väriä: valkoista, ruskeaa ja vihreää.
Aiheesta muualla

Wikimedia Commonsissa on kuvia tai muita tiedostoja aiheesta .
Mindat: Alabaster (englanniksi)
Gemdat.org: Alabaster (englanniksi)
Alberto Vargas

Alberto Vargas: Olive Thomas.
Alberto Vargas  (Joaquin Alberto Vargas y Chávez, 9. helmikuuta 1896 – 30. joulukuuta 1982) oli yhdysvaltalainen kuvittaja, joka tunnetaan pin-up -kuvistaan.
Vargas syntyi Perussa ja muutti Yhdysvaltoihin vuonna 1916, jossa hän työskenteli taiteilijana sekä kuvittajana muun muassa Hollywoodissa. Vargas nousi kuuluisuuteen 1940-luvulla Esquire-lehteen tekemillään klassisilla pin-up -kuvilla. Hänen töitään käytettiin malleina toisen maailmansodan pommikoneiden nokkaan maalatuissa pin-up -kuvissa (niin sanottu nose art).
Vargas toteutti taidokkaat maalauksensa vesiväreillä ja retussiruiskulla, ja häntä pidetään yleisesti yhtenä parhaimmista tämän tekniikan hallitsijoista. Hänen kuvansa esittivät tyypillisesti kurvikkaita ja pitkäsäärisiä nuoria naisia 
vähissä vaatteissa.
Aiheesta muualla

Alberto Vargas, a history, family photos and gallery. (Arkistoitu – Internet Archive)
Vargas on "The Pin-Up Files" (Arkistoitu – Internet Archive)
Alberto Vargas Biography (Arkistoitu – Internet Archive)
Artwork on the American Art Archives web site
Alachuan piirikunta

Alachuan piirikunta (engl. Alachua County) on Yhdysvaltojen Floridan osavaltiossa sijaitseva piirikunta. Sen väkiluku oli 269 043 vuonna 2019. Piirikunnan hallintokeskus on Gainesvillen kaupunki. Piirikunta perustettiin 29. helmikuuta 1824.
Aiheesta muualla

Kuvia tai muita tiedostoja aiheesta Alachuan piirikunta Wikimedia Commonsissa
Alberto Williams

Alberto Williams
Alberto Williams (23. marraskuuta 1862 Buenos Aires – 17. kesäkuuta 1952) oli argentiinalainen säveltäjä, kapellimestari ja pianisti. Hän oli yksi argentiinalaisen musiikin kansallisen suuntauksen edelläkävijöistä.
Williams kuului yläluokkaiseen perheeseen. Hänen isoisänsä Amancio Alcorta oli säveltäjä ja valtiomies. Williams aloitti opintonsa Buenos Airesissa ja opiskeli vuosina 1882–1889 Pariisin konservatoriossa, jossa hänen opettajiinsa kuului César Franck. Palattuaan Buenos Airesiin Williams perusti kaupunkiin konservatorion (Conservatorio Williams) ja lähti Pampalle tutustumaan maisemiin ja maaseudun elämään. Sieltä on peräisin hänen ensimmäinen kansallista suuntausta edustanut teoksensa, El rancho abandonado (1890).
Williamsin tuotantoon kuuluu muun muassa yhdeksän sinfoniaa, viulusonaatteja, pianomusiikkia ja 83 espanjankielisiin runoihin sävellettyä laulua.
Aiheesta muualla

IMSLP: nuotteja
Alemmuuskompleksi

Alemmuuskompleksi on psykologian ja psykoanalyysin käsite, joka tarkoittaa huonommuudentunnetta toisiin nähden. Alemmuuskompleksin käsitteen loi Alfred Adler. Kompleksi on usein tiedostamaton, ja sen ajatellaan johtavan ylikompensoimiseen: joko mahtaviin suorituksiin tai äärimmäisen epäsosiaaliseen käytökseen. 
Aiheen varhaiset tutkijat käyttivät Napoleonia esimerkkinä ihmisestä, joka kärsi lyhyestä pituudestaan ja kompensoi tätä suuruudenhulluilla maailmanvalloitusuunnitelmilla.
Alexandra Luke

Alexandra Luke (14. toukokuuta 1901 Montreal, Quebec – 1. kesäkuuta 1967 Oshawa, Ontario) oli kanadalainen taidemaalari. Hän maalasi aluksi maisemia Group of Sevenin tyyliin, mutta löysi 1930-luvun alkupuolella abstraktin taiteen ja kuului Ontariossa toimineeseen Painters Eleven -ryhmään yhtenä sen kahdesta naispuolisesta perustajajäsenestä.
Luke sai sairaanhoitajan koulutuksen Yhdysvalloissa, mutta ei harjoittanut saamaansa ammattia. Pian palattuaan kotimaahansa hän meni naimisiin Marcus Everett Smithin kanssa; Smith kuitenkin kuoli yllättäen neljä kuukautta häiden jälkeen vuonna 1925. Parille syntyi poika vuonna 1926. Vuonna 1929 Luke solmi uuden avioliiton Clarence Ewart McLaughlinin kanssa. Pari sai tyttären vuonna 1930.
Maalaamisen Luke aloitti vasta vuonna 1928, ja 1940-luvulle saakka hän oli täysin itseoppinut. Luken opettajiin lukeutui sittemmin Jock Macdonald, jonka kanssa Lukelle kehittyi vahva suhde. Vuonna 1947 Luke pääsi Hans Hofmann School of Artiin (Massachusetts), jossa hän opiskeli vuoteen 1952 saakka lukuun ottamatta vuotta 1950. Vuosien 1952–66 välisenä aikana Luken töitä nähtiin 80:ssä näyttelyssä, joissa hän oli edustettuna sekä ryhmän jäsenenä että toisen taidemaalarin kanssa ja yksinkin. Ennen kuolemaansa Luke ehti lahjoittaa 81 maalauksen Alexandra Luke -kokoelman McLaughlin-gallerialle. Kokoelmaan kuuluu Luken omien teosten lisäksi muiden Painters Elevenin jäsenten ja myös Group of Seven -vaikuttajien maalauksia.
Aikataulu

Junien aikataulu Hollannin Utrechtissa
Aikataulunäyttö Tampereen rautatieasemalla
Aikataulu on taulukko tai luettelo, joka ilmaisee eri asioiden, ilmiöiden ja tapahtumien tulevia tapahtuma-aikoja. Aikatauluilla näytetään pääasiassa julkisten kulkuvälineiden lähtö- ja tuloaikoja. Aikatauluilla ilmoitetaan myös vaikkapa lentokentillä määränpää, mahdollinen myöhästyminen, milloin kone on lähdössä, milloin täytyy siirtyä porteille ja milloin koneeseen.
Aikataulu voi olla ripustettuna seinälle tai kattoon, se voi olla myös taulu, joka jalkojen varassa seisoo lattialla. Se voi olla digitaalinen, elektroninen tai käsin kirjoitettu. Aikatauluja on joskus myös ilmoitettu sanomalehdissä ja teksti-TV:ssä.
Myös koululaisten lukujärjestys on eräänlainen aikataulu. Myös tavallisella ihmisellä voi olla henkilökohtainen aikataulu, johon hän on merkinnyt tulevia tapaamisiaan ja muita menoja.
Aikataulut junaliikenteessä

Junaliikenne, olkoonpa se sitten matkustaja- tai tavaraliikennettä, perustuu aikatauluihin. Aikataulusto sisältää monenlaisia tietoja: se on rautateiden kuljetussuunnitelma, kuljettajan ajo-ohje, asiakkaan tietolähde oman matkansa vaiheista ym. Aikatauluista johdetaan myös muita tietoja. Näitä ovat mm. veturi- ja vaunukierrot sekä junien ja asemien miehitykset. Kaiken kaikkiaan perehtyminen aikatauluviidakkoon syventää tietoutta rautatieliikenteestä ja auttaa monessa kohdin ymmärtämään, miksi vaikkapa jokin tietty juna kulkee juuri sinä ajankohtana ja juuri sellaisessa kokoonpanossa kuin se kulkee.
Aiheesta muualla

Kuvia tai muita tiedostoja aiheesta Aikataulu Wikimedia Commonsissa
Alembic Inc

Basisti Stanley Clarke soittamassa Alembic-sähköbassoa.
Nauhaton Alembic-sähköbasso
Tyypillinen Alembic-sähköbasso vuodelta 1988.
Wikimedia Commonsissa on kuvia tai muita tiedostoja aiheesta .
Alembic Inc on vuonna 1969 perustettu yhdysvaltalainen soitinrakennusyhtiö, joka aloitti valmistamalla bassokitaroihin aktiivisia etuvahvistimia, ennen kuin alkoi valmistaa bassokitaroita.
Yhtiön perusti Owsley Stanley, joka aloitti toimintansa Grateful Deadin harjoitustilassa, avustaen yhtyettä saavuttamaan paremman soundin koko ketjussa instrumentista nauhalle.
Pian Alembic alkoi avustaa äänityksissä, modifioimaan ja korjaamaan kitaroita, bassoja ja PA-järjestelmiä. 1970-luvulle tultaessa Alembicista tuli osakeyhtiö, jonka jakoivat tasan kolmeen osaan Ron Wickersham, elektroniikka-asiantuntija joka oli aiemmin työskennellyt Ampexilla. Sekä kitaristi ja soittimenrakentaja Rick Turner, ja äänitysinsinööri Bob Matthews.
Nykyisin yhtiö on suuri, ja tunnettu laadukkaista bassokitaroistaan.
Yksi ensimmäisiä ja tunnetuimpia Alembic-bassokitaroiden käyttäjiä on basisti Stanley Clarke.
Käännös suomeksi
Aleksandra Boikova

| Mitalit | Mitalit | Mitalit |  |
| --- | --- | --- | --- |
|  Aleksandra Boikova ja Dmitri Kozlovski Ranskan Grand Prix'ssä marraskuussa 2018. |  Aleksandra Boikova ja Dmitri Kozlovski Ranskan Grand Prix'ssä marraskuussa 2018. |  Aleksandra Boikova ja Dmitri Kozlovski Ranskan Grand Prix'ssä marraskuussa 2018. |  |
Maa:   Venäjä
Taitoluistelu
| MM-kilpailut  | MM-kilpailut  | MM-kilpailut  |  |
|  Pronssia | Tukholma 2021 | pariluistelu |  |
| EM-kilpailut  | EM-kilpailut  | EM-kilpailut  |  |
|  Kultaa | Graz 2020 | pariluistelu |  |
|  Pronssia | Minsk 2019 | pariluistelu |  |
|  Pronssia | Tallinna 2022 | pariluistelu |  |
Aleksandra Boikova ja Dmitri Kozlovski Ranskan Grand Prix'n vapaaohjelmassaan marraskuussa 2018.
Aleksandra Igorevna Boikova (ven. Александра Игоревна Бойкова; s. 20. tammikuuta 2002 Pietari) on venäläinen taitoluistelija. Hän on pariluistelun Euroopan-mestari ja MM-mitalisti.
Boikova nousi parinsa Dmitri Kozlovskin kanssa kansainväliseen julkisuuteen pariluistelussa saavuttamalla nuorten maailmanmestaruskilpailuissa hopeaa vuonna 2017. He johtivat vielä lyhytohjelman jälkeen mutta saivat vapaaohjelmassa vasta neljänneksi parhaat pisteet. Kaudella 2018–2019 he sijoittuivat Venäjän-mestaruuskilpailuissa pronssille ja pääsivät aikuisten arvokisoihin. Euroopan-mestaruuskilpailuissa he saavuttivat pronssia ja maailmanmestaruuskilpailuissa tuloksena oli kuudes sija. Syksyllä 2019 he voittivat Skate Canada Internationalin ja Moskovassa kilpaillun Rostelecom Cupin. Vuonna 2020 he voittivat ensimmäisen Venäjän-mestaruutensa. Seuraavaksi he voittivat Euroopan-mestaruuden Venäjän ottaessa kolmoisvoiton ja saivat parhaat pisteet sekä lyhyt- että vapaaohjelmassa. Saman vuoden maailmanmestaruuskilpailut peruuntuivat koronaviruspandemian vuoksi. Kaudella 2020–2021 Boikova ja Kozlovski uusivat Rostelecom Cupin voittonsa ja sijoittuivat Venäjän-mestaruuskilpailuissa hopealle. MM-kilpailuissa 2021 he johtivat lyhytohjelman jälkeen mutta olivat vapaaohjelmassa vasta neljänsiä ja putosivat pronssille. EM-kilpailuissa 2022 he saavuttivat pronssia venäläisten ottaessa kolmoisvoiton.
Boikova on pituudeltaan 164-senttimetrinen. Häntä ja Kozlovskia valmentavat Artur Mintšuk ja Tamara Moskvina.
Alemayehu Eshete

Alemayehu Eshete (2010)
Alemayehu Eshete (amharaksi ዓለማየሁ እሸቴ, myös Alèmayèhu Eshèté; 1941 Jimma – 2. syyskuuta 2021 Addis Abeba) oli etiopialainen jazz- ja funkvaikutteinen laulaja.
Eshete aloitti uransa 1960-luvulla Police Orchestran jäsenenä. Hänen ensimmäinen hittinsä oli "Seul" (1961). Tämän jälkeen hän perusti Girma Bèyènèn kanssa Alem-Girma Bandin. Hän jatkoi uraansa Etiopiassa, kunnes joutui Derg-juntan valtaannousun takia monien muiden etiopialaisartistien tavoin lähtemään maanpakoon. Eshete kiersi kansainvälisesti ja saavutti länsimaissa suosiota Buda Musiquen Éthiopiques-levysarjan myötä. Sen yhdeksäs osa omistettiin kokonaan Esheten varhaisille levytyksille. Esheten tunnettujen kappaleiden joukossa ovat "Temar Lije" ja "Addis Abeba Bete".
Eshete jatkoi uraansa elämänsä loppuun saakka. Hän sai Etiopiassa elinikäisten saavutusten palkinnon, ja hänet palkittiin lisäksi Saksassa. Eshetesta käytettiin kutsumanimeä "Etiopian Elvis Presley".
Eshete kuoli sydäninfarktiin 80-vuotiaana kärsittyään jonkin aikaa sydänsairaudesta. Hänen kuoltuaan pääministeri Abiy Ahmed osoitti kunnioituksensa laulajaa kohtaan ja nimesi tämän roolimalliksi monille muille laulajille.
Juho Laine

Johannes (Juho) Laine (sukunimi aikaisemmin Hanell; 30. tammikuuta 1856 Viitasaari – 12. marraskuuta 1937 Helsinki) oli suomalainen kansakoulunopettaja ja runoilija. Hän käytti myös nimimerkkiä Laine.
Oltuaan muutamia vuosia kauppa-apulaisena Juho Laine meni opiskelemaan Jyväskylän seminaarina ja valmistui sieltä vuonna 1879. Hän oli opettajana ensin Kokemäellä, sitten Eurassa ja sen jälkeen Kauhajoen kirkonkylän kansakoululla. Vuonna 1886 Laine tuli opettajaksi Porin kaupungin kansakouluun. Hän oli Porissa opettajana 40 vuoden ajan vuoteen 1926 saakka, jolloin hän erosi ja muutti Helsinkiin. Porissa asuessaan Laine opetti äidinkieltä työväestölle järjestetyillä kursseilla. Kurssit johtivat Porin työväenopiston perustamiseen ja Laine toimi myös täällä luennoitsijana.
Laine kirjoitti runoja, joita julkaistiin sanomalehdissä, kalentereissa ja koululaulukokoelmissa. Hänen sortovuosien aikana kirjoittamansa runo Suojaa, Herra, Suomen nientä julkaistiin J. N. Vainion säveltämänä Otto Kotilaisen Koululauluja-kokoelmassa. Toinen tunnettu Laineen runo oli Otto Kotilaisen säveltämä Koululasten marssi.
Laine julkaisi runoja myös Päijänne- ja Satakunta-lehdissä.
Teoksia

Köynnöksiä : kimppunen runoelmia.  Hagelberg, Tampere 1887
Onnen vaiheet.  Bergbom, Pori 1888
Davidin psalmit kirkkoa, koulua ja kotia varten : Edvard Evers’in y.m. mukaan.  Satakunnan kirjakauppa, Pori 1897
Koulukokousten laulukirja ; toimittanut Juho Laine.  Rauman kirjapaino-osakeyhtiö, Rauma 1902
Muistelmia Porin kansakoululaitoksen 50-vuotiselta vaikutusalalta.  Pori 1910